Objava obvestila o odobritvi standardne spremembe specifikacije proizvoda za ime v vinskem sektorju iz člena 17(2) in (3) Delegirane uredbe Komisije (EU) 2019/33

(2022/C 75/06)

To obvestilo je objavljeno v skladu s členom 17(5) Delegirane uredbe Komisije (EU) 2019/33 (1).

OBVESTILO O ODOBRITVI STANDARDNE SPREMEMBE

„Grignolino del Monferrato Casalese“

PDO-IT-A1187-AM02

Datum obvestila: 22. november 2021

OPIS ODOBRENIH SPREMEMB IN RAZLOGI ZANJE

1. Dodajanje izrazov „riserva“, „vigna“ in „riserva vigna“

Opis

Za že vključeno vrsto rdečega vina z označbo „Grignolino del Monferrato Casalese“ so bili dodani izrazi „riserva“, „vigna“ in „riserva vigna“.

Razlogi

Izraz „riserva“ je bil dodan za oživitev te označbe porekla, da bi se poudarila „prefinjena in zrela“ različica vina, ki je imelo v preteklosti odličen sloves. Poleg tega sta se z analizo poudarila bogata struktura te sorte in njen potencial za staranje.

Deli, na katere vpliva sprememba: vsi členi specifikacije proizvoda ter oddelki Opis vina, Največji donosi in Povezava z geografskim območjem enotnega dokumenta.

2. Sprememba sortnega sestava

Opis

Določba je bila iz „grignolino: najmanj 90 %, freisa: največ 10 %,“ spremenjena v „grignolino: najmanj 95 %, freisa in barbera, posamično ali v kombinaciji: največ 5 %.“

Razlogi

Več let je bila standardna praksa, da so bili vinogradi zasajeni z eno samo sorto vinske trte. Ta težnja velja tudi za sorto grignolino, katere delež je v skoraj vseh vinogradih 100-odstoten. Zaradi pojava bolezni, kot sta les vinske trte (ESCA) in zlata trsna rumenica, zaradi katerih vsako leto več rastlin odmre, pa je v vinogradih mogoče najti manjše deleže sort barbera in/ali freisa, ki skupaj ne presegata 5 %, saj se lažje kosata z odraslimi rastlinami, predvsem pa sta primerni za zvrščanje s sorto grignolino pri proizvodnji vina.

Deli, na katere vpliva sprememba: člen 2 specifikacije proizvoda in oddelek Povezava z geografskim območjem enotnega dokumenta.

3. Sprememba območja proizvodnje

Opis

Območje proizvodnje je bilo nekoliko razširjeno zaradi združitve občine Cuccaro Monferrato z drugo občino in spremembe njunega imena v Lu e Cuccaro Monferrato.

Razlogi

Z učinkom od 1. februarja 2019 sta se občini Lu Monferrato in Cuccaro Monferrato združili v eno občino, imenovano Lu e Cuccaro Monferrato.

Nobenega tehtnega razloga ni bilo, da občina Lu Monferrato, ki leži ob jugovzhodni meji območja, ob ustanovitvi leta 1974 ni bila vključena v območje proizvodnje ZOP, saj to ozemlje ne le meji na preostalo območje, temveč mu je tudi enako v vseh vidikih, tj. geomorfološkem, litološkem in podnebnem. V občini Lu Monferrato so tradicionalno pridelovali grozdje in vino grignolino, kar obsežno potrjujejo zgodovinski podatki. Zato je bilo odločeno, da se uporabi ime nove občine, da bi se nadomestila nevključitev občine Lu Monferrato v prejšnjo različico specifikacije proizvoda. Gre za majhno ozemlje, katerega značilnosti tal so podobne tistim na območju proizvodnje.

Deli, na katere vpliva sprememba: člen 3 specifikacije proizvoda in oddelek Razmejeno geografsko območje enotnega dokumenta.

4. Sprememba in uvedba donosa in najmanjšega volumenskega deleža naravnega alkohola

Opis

Spremenila sta se donos in najmanjši volumenski delež naravnega alkohola za označbo „Grignolino del Monferrato Casalese“.

Razlogi

Po podatkih o proizvodnji in analizah proizvodov v zadnjih petih letih je sprememba potrebna, pri čemer se upoštevajo tudi spremembe vremenskih razmer, zaradi katerih se naravno poviša vsebnost sladkorja. Tudi donos grozdja na hektar je zelo majhen, kombinacija donosa na hektar in donosa predelave pa pomeni, da se proizvede 4 500 litrov vina z označbo „Grignolino del Monferrato Casalese“ na hektar, kar ni le daleč najmanjši delež v Piemontu, temveč tudi ne odraža resnične proizvodnje. Glede na to, da v tleh območja Monferrato Casalese poleg vsega drugega ne primanjkuje vode, ker vsebujejo večji delež melja in gline, dejanska proizvodnja na hektar in donos vina iz grozdja zagotovo ne moreta biti manjša od proizvodnje in donosa, ki se predlagata v spremembi specifikacije proizvoda, zato je predlagana prilagoditev.

Deli, na katere vpliva sprememba: člen 4 specifikacije proizvoda in oddelek Enološki postopki – Največji donos enotnega dokumenta.

5. Vinogradniška in vinarska pravila

Opis

Podrobneje so bile opredeljene razmere za gojenje v vinogradih (tla, lega, izpostavljenost, gostota zasaditve, gojitvene oblike in tehnike rezi).

Razlogi

Spremenjena je bila celotna struktura specifikacije proizvoda, da bi se uskladila z obliko novih specifikacij proizvoda. Tisto, kar je bilo že vključeno v prvotno različico, se ni spremenilo. Standardi pridelave vina so bili določeni tudi za nove vrste, struktura obstoječih pa se je izboljšala.

Deli, na katere vpliva sprememba: člena 4 in 5 specifikacije proizvoda.

6. Razširitev območja vinifikacije, predelave in staranja

Opis

Območje vinifikacije, predelave in staranja je bilo razširjeno, da bi vključevalo naslednje občine v pokrajini Asti: Viarigi, Montemagno, Casorzo, Grazzano Badoglio, Moncalvo, Penango, Calliano, Tonco, Scandeluzza e Montiglio Monferrato in Robella d’Asti.

Razlogi

Območje Basso Monferrato [nizki Monferrato] obsega severni del sedanjih pokrajin Alessandria in Asti ter se lahko šteje za homogeno ozemlje. Pokrajina Alessandria je nekdaj obsegala velik del občin na severu pokrajine Asti, dokler ni bila ta leta 1935 ustanovljena s kraljevim odlokom (škofiji Casale Monferrato še vedno pripada območje pokrajine Asti, ki je del območja Basso Monferato). Dejansko je bilo homogeno ozemlje z upravno mejo razdeljeno na dva dela, kar je povzročilo, da kmetijska gospodarstva svoje dejavnosti vodijo iz občin v pokrajini Asti, vinograde pa imajo v pokrajini Alessandria, ali ravno obratno, zaradi česar dejansko morajo uporabljati ustrezna imena. S to spremembo se bo v območje vinifikacije vključila skupina občin iz pokrajine Asti, kar bo kmetijskim gospodarstvom, ki se nahajajo onkraj meje pokrajine Alessandria, omogočilo, da bodo proizvajala vino iz grozdja, pridelanega na območju proizvodnje.

Deli, na katere vpliva sprememba: člen 5 specifikacije proizvoda in oddelek Dodatni pogoji enotnega dokumenta.

7. Sprememba značilnosti ob porabi vina z označbo „Grignolino del Monferrato Casalese“

Opis

Spremenjene so bile značilnosti ob porabi vina z označbo „Grignolino del Monferrato Casalese“, prav tako so bili dodani opisniki za novi vrsti „riserva“ in „vigna“.

Razlogi

Analize vin v zadnjih petih letih so pokazale, da je treba spremeniti parametre o sprostitvi v porabo ter zlasti povečati najmanjši volumenski delež skupnega alkohola z 11,00 % na 12,00 % in znižati najnižjo vsebnost skupnih kislin s 5,5 g/L na 4,5 g/L. Nekateri parametri za vrsti „riserva“ in „vigna“ so bolj omejevalni.

Deli, na katere vpliva sprememba: člen 6 specifikacije proizvoda in oddelek Opis vina enotnega dokumenta.

8. Pakiranje in označevanje

Opis

Vključene so bile nekatere določbe o označevanju ter dodani načini pakiranja in tesnilni sistemi.

Razlogi

Določbe o pakiranju so v prejšnji različni specifikacije proizvoda manjkale. Zdaj so bile sestavljene in vključene v to spremembo.

Deli, na katere vpliva sprememba: člen 7 specifikacije proizvoda.

9. Povezava z okoljem

Opis

Člen o povezavi z okoljem je bil posodobljen.

Razlogi

Na podlagi uvedenih sprememb je bil spremenjen odstavek.

Deli, na katere vpliva sprememba: člen 8 specifikacije proizvoda in oddelek Povezava z okoljem enotnega dokumenta.

10. Posodobitev člena o nadzornem organu

Opis

Člen o nadzornem organu je bil posodobljen.

Razlogi

Nekateri pravni sklici so bili prilagojeni.

Deli, na katere vpliva sprememba: člen 10 specifikacije proizvoda.

ENOTNI DOKUMENT

1. Ime proizvoda

Grignolino del Monferrato Casalese

2. Vrsta geografske označbe

ZOP – zaščitena označba porekla

3. Kategorije proizvodov vinske trte

1. Vino

4. Opis vina

1. Grignolino del Monferrato Casalese

KRATEK OPIS

Vino z označbo „Grignolino del Monferrato Casalese“ je rdeče vino, pridelano iz grozdja sorte grignolino. Ta sorta vinske trte je avtohtona sorta na območju Monferrato Casalese, ki je zanjo popolno življenjsko okolje, v katerem lahko svoje značilnosti najbolje izrazi. Vino je rubinasto rdeče barve različne intenzivnosti, ki prehaja v oranžno. Ima nežen vonj ter suh, rahlo taničen in prijetno grenkast okus z značilnim pookusom.

Najmanjši volumenski delež skupnega alkohola: 12,00 %

Najmanjši ekstrakt brez sladkorja: 18,00 g/L

Vsi analitski parametri, ki niso navedeni v spodnji preglednici, so skladni z omejitvami iz nacionalne zakonodaje in zakonodaje EU.

Splošne analitske lastnosti Največji delež skupnega alkohola (v vol. %) Najmanjši delež skupnega alkohola (v vol. %) Najnižja vsebnost skupnih kislin 4,5 grama na liter, izraženega kot vinska kislina Najvišja vsebnost hlapnih kislin (v miliekvivalentih na liter) Najvišja vsebnost skupnega žveplovega dioksida (v miligramih na liter)

2. Vino z označbo „Grignolino del Monferrato Casalese“„riserva“

KRATEK OPIS

Vino je rubinasto do granatno rdeče barve, ki prehaja v oranžno. Njegov značilni in nežni vonj vsebuje začimbne note. Ima suh, rahlo taničen in prijetno grenkast okus z značilnim pookusom.

Najmanjši volumenski delež skupnega alkohola: 12,50 %

Najmanjši ekstrakt brez sladkorja: 22,00 g/L

Vsi analitski parametri, ki niso navedeni v spodnji preglednici, so skladni z omejitvami iz nacionalne zakonodaje in zakonodaje EU.

Splošne analitske lastnosti Največji delež skupnega alkohola (v vol. %) Najmanjši delež skupnega alkohola (v vol. %) Najnižja vsebnost skupnih kislin 4,5 grama na liter, izraženega kot vinska kislina Najvišja vsebnost hlapnih kislin (v miliekvivalentih na liter) Najvišja vsebnost skupnega žveplovega dioksida (v miligramih na liter)

5. Enološki postopki

5.1. Posebni enološki postopki

—

5.2. Največji donosi

1. Grignolino del Monferrato Casalese

8 000 kilogramov grozdja na hektar

6. Razmejeno geografsko območje

Območje pridelave grozdja, primernega za proizvodnjo vin z ZOP „Grignolino del Monferrato Casalese“, zajema naslednje občine v pokrajini Alessandria:

Alfiano Natta, Altavilla Monferrato, Camagna Monferrato, Camino, Casale Monferrato (razen dela na levem bregu reke Pad), Castelletto Merli, Cella Monte, Cereseto, Cerrina Monferrato, Coniolo (razen dela na levem bregu reke Pad), Conzano, Frassinello Monferrato, Gabiano, Lu e Cuccaro Monferrato, Mombello Monferrato, Moncestino, Murisengo, Odalengo Grande, Odalengo Piccolo, Olivola, Ottiglio, Ozzano Monferrato, Pontestura, Ponzano Monferrato, Rosignano Monferrato, Sala Monferrato, San Giorgio Monferrato, Serralunga di Crea, Solonghello, Terruggia, Treville, Vignale Monferrato, Villadeati in Villamiroglio.

7. Glavne sorte vinske trte

Barbera N

Freisa N

Grignolino N

8. Opis povezave

8.1. Vino z ZOP „Grignolino del Monferrato Casalese“

Monferrato Casalese ali Basso Monferrato [nizki Monferrato] je gričevnato območje na nadmorski višini od 120 metrov do 350 metrov, na katerem se proizvaja vino s to označbo porekla. Zaradi Alp in morja (v oddaljenosti približno 130 km oziroma 90 km), ki vplivajo na podnebje Monferrata, je to idealno vinorodno območje. Tla Monferrata in kamninska podlaga, iz katere izhajajo, so nastali iz različno globokih morskih sedimentov. V sortni sestav je poleg sorte grignolino vključena še sorta freisa in/ali barbera (do 5 %).

Značilnosti tal in s tem vin s to označbo so povezane s tamkajšnjo alkalno apnenčasto matično podlago, ki ima dokaj nizko vsebnost hranilnih snovi. Vino je bogato s sadnimi notami, ki so izraz tega posebnega vinorodnega prostora.

8.2. Vino z ZOP „Grignolino del Monferrato Casalese“„riserva“

Monferrato Casalese ali Basso Monferrato [nizki Monferrato] je gričevnato območje na nadmorski višini od 120 metrov do 350 metrov, na katerem se proizvaja vino s to označbo porekla. Zaradi Alp in morja (v oddaljenosti približno 130 km oziroma 90 km), ki vplivajo na podnebje Monferrata, je to idealno vinorodno območje. V sortni sestav je poleg sorte grignolino vključena še sorta freisa in/ali barbera (do 5 %). Sorto grignolino je mogoče opredeliti kot avtohtono sorto Monferrata v pravem pomenu besede. Dokumenti iz leta 1248 pričajo o prisotnosti in pomenu te sorte na območju. Vinogradniki na območju Monferrata za gojenje vinske trte sorte grignolino že stoletja vedno izberejo najboljše lege in najprimernejša tla.

Značilnosti tal in s tem vin s to označbo so povezane z alkalno apnenčasto matično podlago zemljišč v Monferratu, ki ima dokaj nizko vsebnost hranilnih snovi. V vinih vrste „riserva“ se sadne note, posebno značilne za ta vinorodni prostor, poudarijo s staranjem.

Do 70. let 20. stoletja so bila vina s to označbo porekla pridelana iz sorte grignolino, starana približno štiri leta in namenjena zvestemu krogu izbranih strank. Šele pozneje so se zaradi prilagajanja zahtevam trga začela proizvajati mlajša in bolj sveža vina. Z vključitvijo vrste „riserva“ je zdaj ponovno vzpostavljena povezava s proizvodno tradicijo, prav tako pa tudi možnost poudarjanja organoleptičnih značilnosti, kar se lahko doseže le s staranjem.

9. Bistveni dodatni pogoji (pakiranje, označevanje, ostale zahteve)

Odstopanje od proizvodnje na razmejenem geografskem območju

Pravni okvir:

zakonodaja EU

Vrsta dodatnega pogoja:

odstopanje od proizvodnje na razmejenem geografskem območju

Opis pogoja:

Postopki vinifikacije, obdelave in staranja vina z označbo ZOP „Grignolino del Monferrato Casalese“ morajo potekati na upravnem območju občin na razmejenem geografskem območju. Vendar se lahko ti postopki izvajajo kjer koli v pokrajini Alessandria ter v občinah Viarigi, Montemagno, Casorzo, Grazzano Badoglio, Moncalvo, Penango, Calliano, Tonco, Montiglio Monferrato in Robella d’Asti v pokrajini Asti.

Povezava na specifikacijo proizvoda

https://www.politicheagricole.it/flex/cm/pages/ServeBLOB.php/L/IT/IDPagina/17388

(1) UL L 9, 11.1.2019, str. 2.